KRPZ-TN-OKAP-5-018/2023 Trenčín 26.05.2023

**Trenčianska polícia apeluje na seniorov**

V priebehu tohto týždňa sa opäť stala obeťou podvodu seniorka z Bánoviec nad Bebravou, ktorá svojou dôverčivosťou bola oklamaná po telefonáte s osobou, ktorá sa predstavila ako MUDr. Novotná, pričom uviedla, že jej syn mal ťažkú nehodu a nemôže rozprávať kvôli zraneniu. Uvedený syn mal spôsobiť aj škodu na majetku a zdraviu iným osobám a chce ich odškodniť, aby nemal následne veľký trest. Menovaná doktorka uviedla, že treba minimálne 15 000 €. Seniorka odpovedala, že má doma v hotovosti maximálne 4 000 € odložené na pohreb, ktoré si šetrila celý život. Aj napriek tomu ju podvodníčka presvedčila, aby peniaze vložila do igelitky a zavesila na oplotenie svojho domu. Pre uvedenú tašku prišla neznáma osoba. Takto dôchodkyňa prišla podvodom o celoživotné úspory.

Prostredníctvom strachu o blízkych a manipuláciou sa seniori stále stávajú terčom podvodníkov, ktorí aj napriek upozorneniam a medializáciou dokážu oklamať a zneužiť starších občanov na svoje obohatenie .

**PODVODNÍCI NEMAJÚ ZÁBRANY, VYUŽÍVAJÚ STRACH A STRESOVÚ SITUÁCIU K VYLÁKANIU PEŇAZÍ! NEDAJTE SA OKLAMAŤ!**

* **ihneď** po podozrivom telefonáte si overte, či sa informácia zakladá na pravde či skutočne sa jedná v telefonáte o Vášho príbuzného,
* obratom im zavolajte, skutočne si overte informácie, ktoré vám boli oznámené v telefóne,
* nikdy nedávajte, neposielajte peniaze cudzím osobám, aj keď tvrdia, že sú pre Vašich príbuzných,
* policajti, vojaci, záchranári, plynári, elektrikári, pracovníci vodární, nikdy nežiadajú peniaze pod klamlivou legendou...
* cez telefón neposkytujte žiadne osobné, bankové údaje...
* **kontaktuje políciu na čísle 158.**